
Integrált testnevelés összehasonlító elemzése

Kutatásom egyik célja az volt, hogy gyakorlati példán keresztül mindhárom óvodás korcsoportban bemutassam a testnevelés felépítését, mozgásanyagát a Pető Intézetben működő konduktív integrált csoportok és, a többségi óvoda testnevelés foglakozásain keresztül. A módszereim: megfigyelés, melyhez egy általam megalkotott szempontsort használtam elemzésül, videó felvételek tartalmának kiértékelése, illetve kérdőív elemzése SPSS program segítségével. Négy hipotézist állítottam fel. Az egyik szerint: a többségi óvodában alkalmazott testnevelés foglakozás mozgásanyaga azonos az enyhén mozgássérülteket is foglalkoztató konduktív integrált óvodai csoportok testnevelés mozgásanyagával. A második szerint az integrált óvodai csoportokban alkalmazott testnevelés mozgásanyaga beépíthető lehet a konduktív óvoda programjába. Az első hipotézisem beigazolódott, mert a két vizsgált csoport testnevelés mozgásanyaga között nincs számottevő különbség. A második hipotézisem csak részben igazolódott be, mert hiába van bináris szignifikáns összefüggés (p=0,03 Chi square) azok között, akik tartottak testnevelés szerű foglalkozást és akik nem; előbbiek között szignifikánsan nagyobb az aránya azoknak, akik szabadidős tevékenységként beépíthetőnek tartják a konduktív óvoda programjába a testnevelést, viszont kevesen gondolják, ennek megvalósíthatóságát. A harmadik hipotézisemnek az ellenkezője bizonyosodott be, mert akik tartottak már testnevelés foglalkozást, azoknak a véleménye inkább pozitív volt azzal kapcsolatban, hogy a konduktív óvoda programjában a testnevelés, mint kiegészítős szabadidős tevékenység kívánatos lenne. A negyedik hipotézisemet alátámasztotta az az eredmény, miszerint: akik tartottak testnevelés szerű foglalkozást azok között szignifikánsan többen vannak olyanok, akik szabadidős tevékenységként beépíthetőnek tartják a konduktív óvoda programjába a testnevelést(p=0,03 Chi square). Az összetett lehetséges változó szerint ha sikerülne meggyőzni a testnevelés foglalkozás lehetségességéről és fontosságáról a konduktorokat, akkor jelentős eszköz lenne a kezünkben arra, hogy a hajlandóságot is befolyásoljuk.
Ennek a munkának a társadalmi haszna, egyrészt hogy szélesebb körben megismertesse a fordított integráció egyediségét, másrészt hogy mások is elfogadhassák az MPANNI-ban levő integráció ezen fajtáját és elismerjék ennek sikerességét is.

